Κοινή δράση του Συμβουλίου

της 14ης Δεκεμβρίου 2000

σχετικά με το διορισμό του ειδικού απεσταλμένου της Ευρωπαϊκής Ένωσης για την ειρηνευτική διαδικασία στη Μέση Ανατολή και για την κατάργηση της κοινής δράσης 96/676/ΚΕΠΠΑ

(2000/794/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση, και ιδίως τα άρθρα 14 και 18 παράγραφος 5,

Εκτιμώντας τα ακόλουθα:

(1) Η κοινή δράση 96/676/ΚΕΠΠΑ του Συμβουλίου, της 25ης Νοεμβρίου 1996, σχετικά με το διορισμό ειδικού απεσταλμένου για την ειρηνευτική διαδικασία στη Μέση Ανατολή(1), λήγει την 31η Δεκεμβρίου 2000.

(2) Βάσει της επανεξέτασης της κοινής δράσης 96/676/ΚΕΠΠΑ, η θητεία του ειδικού απεσταλμένου θα πρέπει να παραταθεί.

(3) Θα πρέπει επίσης να εξασφαλισθεί ο συντονισμός και η συνοχή της δράσης που αναλαμβάνει η Ευρωπαϊκή Ένωση στη Μέση Ανατολή.

(4) Στις 30 Μαρτίου 2000 το Συμβούλιο εξέδωσε οδηγίες σχετικά με τη διαδικασία διορισμού των ειδικών απεσταλμένων της Ευρωπαϊκής Ένωσης (ΕΑΕΕ) και το διοικητικό καθεστώς τους. Είναι σκόπιμο να προσαρμοστεί το καθεστώς των ΕΑΕΕ προς τις οδηγίες αυτές.

(5) Για λόγους διαφάνειας και σαφήνειας, είναι σκόπιμο να περιληφθούν σε ένα ενιαίο κείμενο οι διατάξεις που αφορούν τους ΕΑΕΕ και, συνεπώς, να καταργηθεί η κοινή δράση 96/676/ΚΕΠΠΑ,

ΕΞΕΔΩΣΕ ΤΗΝ ΠΑΡΟΥΣΑ ΚΟΙΝΗ ΔΡΑΣΗ:

Άρθρο 1

Ο κ. Miguel Angel Moratinos διορίζεται ως ειδικός απεσταλμένος της Ευρωπαϊκής Ένωσης για την ειρηνευτική διαδικασία στη Μέση Ανατολή.

Άρθρο 2

Ο ειδικός αντιπρόσωπος έχει ως αποστολή:

α) να συνάπτει και να διατηρεί στενές επαφές με όλα τα μέρη της ειρηνευτικής διαδικασίας, με τις άλλες χώρες της περιοχής, τις Ηνωμένες Πολιτείες της Αμερικής και άλλες ενδιαφερόμενες χώρες καθώς και με τις σχετικές διεθνείς οργανώσεις, προκειμένου να υπάρξει συνεργασία για την ενίσχυση της ειρηνευτικής διαδικασίας,

β) να παρακολουθεί τις ειρηνευτικές διαπραγματεύσεις μεταξύ των μερών και να είναι έτοιμος να προσφέρει τις συμβουλές και τις υπηρεσίες της Ευρωπαϊκής Ένωσης, εφόσον το ζητήσουν τα μέρη,

γ) να συμβάλλει, όποτε ζητηθεί, στην εφαρμογή διεθνών συμφωνιών μεταξύ των μερών και να κινεί διπλωματικές διαδικασίες με τα μέρη σε περίπτωση αθέτησης των εν λόγω συμφωνιών,

δ) να συνεργάζεται εποικοδομητικά με τα συμβαλλόμενα μέρη των συμφωνιών στα πλαίσια της ειρηνευτικής διαδικασίας για να προαχθεί η τήρηση των βασικών κανόνων της δημοκρατίας, συμπεριλαμβανομένου του σεβασμού των ανθρωπίνων δικαιωμάτων και του κράτους δικαίου,

ε) να υποβάλλει εκθέσεις στα όργανα του Συμβουλίου για τις δυνατότητες παρεμβάσεων της Ευρωπαϊκής Ένωσης στην ειρηνευτική διαδικασία και τον καλύτερο τρόπο υλοποίησης των πρωτοβουλιών της Ευρωπαϊκής Ένωσης και των εν εξελίξει ενεργειών της που συνδέονται με την ειρηνευτική διαδικασία, συμπεριλαμβανομένων των πολιτικών πτυχών των σχετικών αναπτυξιακών προγραμμάτων της Ευρωπαϊκής Ένωσης, που αφορούν την περιοχή,

στ) να παρακολουθεί τις ενέργειες των μερών που θα μπορούσαν να θίξουν την έκβαση των διαπραγματεύσεων για το μόνιμο καθεστώς,

ζ) να αναπτύξει την κοινή συνεργασία στον τομέα της ασφάλειας στα πλαίσια της μόνιμης επιτροπής ασφάλειας ΕΕ-Παλαιστινιακής αρχής που ιδρύθηκε στις 9 Απριλίου 1998,

η) να συμβάλλει στην καλύτερη κατανόηση του ρόλου της Ευρωπαϊκής Ένωσης εκ μέρους των φορέων διαμόρφωσης της κοινής γνώμης στην περιοχή.

Άρθρο 3

1. Το ποσό δημοσιονομικής αναφοράς που προορίζεται να καλύψει τις επιχειρησιακές δαπάνες τις σχετικές με την αποστολή του ειδικού αντιπροσώπου ανέρχεται σε 1285280 ευρώ για το 2001.

2. Το ποσό που καθορίζεται στην παράγραφο 1 διατίθεται για τη χρηματοδότηση των δαπανών της Επιτροπής ΕΕ-Ισραήλ, των Ομάδων Δράσης σχετικά με το Τελικό Καθεστώς και των δαπανών που συνδέονται με τη συνεργασία Επιτροπής Ασφάλειας ΕΕ-Παλαιστίνης.

3. Η διαχείριση των δαπανών, που χρηματοδοτούνται με το προβλεπόμενο στην παράγραφο 1 ποσό, γίνεται σύμφωνα με τις διαδικασίες και τους κανόνες της Ευρωπαϊκής Κοινότητας όσον αφορά τον προϋπολογισμό.

Άρθρο 4

1. Ο ειδικός απεσταλμένος συνάπτει σύμβαση «ειδικού συμβούλου» με το Συμβούλιο.

2. Ο ειδικός απεσταλμένος είναι αρμόδιος για την εκπλήρωση της αποστολής του, συμπεριλαμβανομένης της σύστασης της ομάδας του, σε διαβούλευση με την Προεδρία, η οποία επικουρείται από τον Γενικό Γραμματέα/Ύπατο Εκπρόσωπο και με πλήρη σύμπραξη της Επιτροπής.

3. Τα κράτη μέλη και τα θεσμικά όργανα της Ευρωπαϊκής Ένωσης δύνανται να προτείνουν την απόσπαση προσωπικού στην υπηρεσία του ειδικού απεσταλμένου. Οι αποδοχές του προσωπικού το οποίο αποσπάται από κράτος μέλος ή θεσμικό όργανο της Ευρωπαϊκής Ένωσης στην υπηρεσία του ειδικού απεσταλμένου βαρύνουν, αντίστοιχα, το συγκεκριμένο κράτος μέλος ή θεσμικό όργανο της Ευρωπαϊκής Ένωσης.

4. Όλες οι θέσεις της κατηγορίας Α δημοσιεύονται στα κράτη μέλη και στα θεσμικά όργανα της Ευρωπαϊκής Ένωσης και καταλαμβάνονται από τους υποψηφίους με τα μεγαλύτερα προσόντα.

5. Τα προνόμια, οι ασυλίες και άλλες εγγυήσεις που απαιτούνται για την εκτέλεση και την ομαλή διεξαγωγή της αποστολής του ειδικού απεσταλμένου και των μελών του προσωπικού του καθορίζονται από κοινού με τα μέρη. Τα κράτη μέλη και η Επιτροπή παρέχουν κάθε απαιτούμενη υποστήριξη για το σκοπό αυτό.

6. Η Προεδρία, η Επιτροπή και/ή τα κράτη μέλη παρέχουν τους μηχανισμούς υλικοτεχνικής υποστήριξης στην περιοχή αποστολής.

Άρθρο 5

1. Ο ειδικός απεσταλμένος υπάγεται απ' ευθείας στον Γενικό Γραμματέα/Ύπατο Εκπρόσωπο. Είναι υπόλογος απέναντί του όσον αφορά τις διοικητικές δαπάνες στα πλαίσια των δραστηριοτήτων του.

2. Για τη διαχείριση των επιχειρησιακών δαπανών, συνάπτεται σύμβαση μεταξύ του ειδικού απεσταλμένου και της Επιτροπής.

Άρθρο 6

1. Ο ειδικός απεσταλμένος υποβάλλει τακτικές εκθέσεις στο Συμβούλιο μέσω του Γενικού Γραμματέα/Ύπατου Εκπρoσώπου, είτε με δική του πρωτοβουλία είτε κατόπιν αιτήσεως. Οι εκθέσεις αυτές διαβιβάζονται επίσης στην Επιτροπή.

2. Η εφαρμογή της παρούσας Κοινής Δράσης επανεξετάζεται τακτικά, λαμβανομένης ιδίως υπόψη της πορείας άλλων συμβολών της Ευρωπαϊκής Ένωσης στην περιοχή και της συνοχής της με αυτές.

3. Ειδικότερα, η Προεδρία, η οποία επικουρείται από τον Γενικό Γραμματέα/Ύπατο Εκπρόσωπο, συντονίζει τις δραστηριότητες του ειδικού απεσταλμένου και εκείνες του συμβούλου της Ευρωπαϊκής Ένωσης που διορίζεται δυνάμει της κοινής δράσης 2000/298/ΚΕΠΠΑ του Συμβουλίου, της 13ης Απριλίου 2000, σχετικά με πρόγραμμα βοήθειας της Ευρωπαϊκής Ένωσης προς υποστήριξη των προσπαθειών της Παλαιστινιακής Αρχής να αντιμετωπίσει τρομοκρατικές ενέργειες που προέρχονται από εδάφη υπό τον έλεγχό της(2).

Άρθρο 7

Η κοινή δράση 96/676/ΚΕΠΠΑ καταργείται.

Άρθρο 8

Η παρούσα κοινή δράση τίθεται σε ισχύ την 1η Ιανουαρίου 2001.

Λήγει στις 31 Δεκεμβρίου 2001.

Άρθρο 9

Η παρούσα κοινή δράση δημοσιεύεται στην Επίσημη Εφημερίδα.

Βρυξέλλες, 14 Δεκεμβρίου 2000.

Για το Συμβούλιο

Ο Πρόεδρος

J. Glavany

(1) ΕΕ L 315 της 4.12.1996, σ. 1· κοινή δράση η οποία παρατάθηκε και τροποποιήθηκε τελευταία με την κοινή δράση 1999/843/ΚΕΠΠΑ (ΕΕ L 326 της 18.12.1999, σ. 71).

(2) ΕΕ L 97 της 19.4.2000, σ. 4.